Subject: Selgitustaotlus: teabedokumendi koostamine [TGS:33863]
From: "Rainer Urmas Maine" <[email-masked]>
To: "Info - RAM" <[email-masked]>
Date: Wed, 11 Feb 2026 16:52:03 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere!

Advokaadibüroo TEGOS kliendiks on juriidiline isik (edaspidi ühing), kes 
valmistub avalikult väärtpaberite pakkumiseks. Avalikkusele väärtpaberite 
pakkumise tegemiseks plaanib ühing koostada teabedokumendi kooskõlas 
väärtpaberituru seaduse (edaspidi VPTS) § 15 lg-ga 6 ja rahandusministri 
06.05.2024 määrusega „Nõuded väärtpaberite pakkumise teabedokumendile“ 
(edaspidi rahandusministri määrus), kuivõrd ühing plaanib Eestis, Lätis ja 
Leedus pakkuda väärtpabereid koguväärtusega rohkem kui 1 miljon eurot 
väärtpaberite pakkumise üheaastase ajavahemiku jooksul.

Teatavasti kohustab VPTS § 15 lg 1 koostama Euroopa Parlamendi ja nõukogu 
määruse (EL) 2017/1129 (edaspidi prospektimäärus) nõuetele vastava 
prospekti, kui väärtpaberite avalik pakkumine on suurema kui 8 miljoni euro 
suuruse koguväärtusega kõikide lepinguriikide kohta kokku väärtpaberite 
pakkumise üheaastase ajavahemiku jooksul. 05.06.2026 jõustuva VPTS-i 
redaktsiooni § 15 lg 1 sätestab aga, et prospektimääruse nõuetele vastav 
prospekt tuleb koostada, kui avaliku pakkumise koguväärtus on vähemalt 12 
miljonit eurot kõikide lepinguriikide kohta kokku väärtpaberite pakkumise 
üheaastase ajavahemiku jooksul.

See tähendab ühtlasi, et 05.06.2026 jõustuva VPTS-i redaktsiooni § 15 lg 6 
alusel, kui väärtpaberid kuuluvad Eestis pakkumisse koguväärtusega vähemalt 
1 miljon eurot, kuid vähem kui 12 miljonit eurot väärtpaberite pakkumise 
üheaastase ajavahemiku jooksul, siis on väärtpaberite emitendil kohustus 
avaldada teave sellise pakkumise kohta kooskõlas rahandusministri määrusega. 
Rahandusministri määruse § 2 lg 1 järgi koostatakse teabe avaldamiseks 
teabedokument.

Eeltoodu valguses on ühing koostamas teabedokumenti, mille raames oleks 
võimalik viia läbi esmane väärtpaberite pakkumine enne 5. juunit 2026 ning 
täiendav väärtpaberite pakkumine hilisemal kuupäeval, mis võib olla pärast 
05.06.2026. Sellest tulenevalt sätestaks ühing teabedokumendis ja 
väärtpaberi tingimustes, et ühing pakub väärtpabereid vähem kui 12 miljoni 
euro eest, kuid enne 05.06.2026 maksimaalse koguväärtusega kuni 8 miljonit 
eurot. S.t dokumentides oleks juba enne 05.06.2026 ette nähtud võimalus 
pakkuda pärast väärtpabereid alla 12 miljoni euro, kuid 8 miljonit eurot 
ületava täiendava nn tranšee (ingl „tranche“) alles alates 5.06.2026.

Rahandusministri määrus sätestab, et teabedokument kehtib 12 kuud selle 
avalikustamisest arvates, tingimusel et seda on seoses olulise muudatuse või 
hiljutise arenguga, mis võib investorite hinnangut mõjutada, vajalikul 
määral ajakohase teabega täiendatud.

Eeltoodust tulenevalt ei ole ühingul meie hinnangu järgi tarvilik täiendava 
väärtpaberite tranšee pakkumiseks uut teabedokumenti koostada, kui ühing 
soovib pärast 05.06.2026 suurendada väärtpaberite pakkumise koguväärtust 8 
miljonilt eurolt koguväärtuseni, mis jääb väiksemaks kui 12 miljonit eurot 
tingimusel, et ühingu tegevuses ei ole esinenud olulist muudatust või 
hiljutist arengut, mis võiks investorite hinnangut ühingu tegevusele 
mõjutada. Vastavalt märgukirjale ja selgitustaotlusele vastamise ning 
kollektiivse pöördumise esitamise seaduse §-le 3 palume 
Rahandusministeeriumi selgitust, kas meie arusaam on õige, et ühing võib 
sama teabedokumendi ja samade väärtpaberi tingimuste alusel (s.t mitmes 
osas, aga sama pakkumisena):

i)                          sätestada juba enne 05.06.2026 avaldatavas 
teabedokumendis ja väärtpaberi tingimustes, et pakkumise kogumaht on 
maksimaalselt 11 999 999 eurot, kuid enne 05.06.2026 pakutakse väärtpabereid 
maksimaalselt 8 000 000 euro ulatuses;

ii)                       viia läbi väärtpaberite avaliku pakkumise enne 
05.06.2026 koguväärtusega kuni 8 000 000 eurot; ja

iii)                     pärast 05.06.2026 pakkuda täiendavalt väärtpabereid 
osana samast väärtpaberite pakkumisest selliselt, et pakkumise koguväärtus 
ületab 8 000 000 eurot, kuid on vähem kui 12 000 000 eurot.

Kui soovite küsimust täpsustada, andke sellest palun teada ja vastan hea 
meelega.

Lugupidamisega

Rainer Urmas

Maine

Advokaat

Liivalaia 36

,

10132

Tallinn

,

Eesti

+372 5918 1815

|

+372 626 4300

 <mailto:[email-masked]> [email-masked]

 <http://tegos.legal/> tegos.legal

Advokaadibüroo TEGOS AS on äritegevuse nõustamisele spetsialiseerunud 
advokaadibüroo Baltikumis. Meie Eesti, Läti ja Leedu kontoris töötab üle 200 
advokaadi.

Konfidentsiaalsusteade. Käesolev e-kiri ja selle manus(ed) on mõeldud üksnes 
e-kirja adressaadile. E-kiri võib sisaldada teavet, mis on privilegeeritud, 
konfidentsiaalne ja/või ei kuulu vastavalt kehtivale seadusele 
avalikustamisele. Kui Te ei ole käesoleva e-kirja adressaadiks või olete 
saanud e-kirja ekslikult, teavitame Teid, et igasugune e-kirjas oleva 
informatsiooni avaldamine, kopeerimine, levitamine on rangelt keelatud ning 
võib olla ebaseaduslik. Sellisel juhul palume Teil viivitamatult teavitada 
saatjat ja kustutada see e-kiri ning manused oma süsteemist. Täname.

​Meie üldtingimused on leitavad meie veebilehelt 
<https://tegos.legal/et/uldtingimused/> tegos.legal/et/uldtingimused/